**FULG**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

F U L G

Carne din carnea mea aş vrea să smulg,

Să fiu uşor ca umbra unui fulg.

Încet să cad pe pleoapa ochiului tău drept.

Acolo veşnicia s-o aştept

Să te aducă iarăşi lângă mine.

Dar ce folos când plin sunt de ruine

Ale secundelor ce-n urmă s-au pierdut.

Cu paşii grei mă-ndrept spre patul – lut

Din care nimeni nu se mai ridică.

Mă doare noaptea şi mi-e tare frică

Să nu fi fost un vis întreaga viaţă.

Am fost cu tine în vreo dimineaţă

Când soarele ţi-a sărutat privirea?

Sau mi-am clădit în minte amintirea

Ca să mă bucur fără încetare?

Cocorii fug la mare depărtare

Dar se întorc cu altă primăvară!

Doar toamna mea e deprimant de ternă

Căci strâng în braţe cea de-a două pernă

Şi iarna-mi şuieră din vintre către frunte.

Vreau să mă-ntorc dar nu există punte

Decât spre vest, spre minus infinit.

Mi-e dor nespus de ceea ce-am trăit,

Mi-e dor de ce ar fi putut să fie.

Încă te simt în mine, simfonie

În fa diez, cu tonuri conturate

De ochii tăi, de gura ta, de tine.

A fost cândva! A fost atât de bine!

Gânduri din mintea mea aş vrea să smulg!

Să fiu uşor ca apa dintr-un fulg

Plutind uşor între pământ şi cer.

Un fulg la fel ca mine, efemer,

Dar plin de amintiri mângâietoare.

Topeşte-mă acum mărite soare!